Усім педагогам і вучням, якія вызначыліся ў выставе, былі ўручаны заслужаныя ўзнагароды і памятныя падарункі. Уручаў іх дырэктар Беларускага тэатра “Лялька” Аляксандр Грыгор’еў. А перад гэтым са святам творчасці, якое адбылося ў “Ляльке”, павіншавала ўсіх прысутных дырэктар Віцебскага гарадскога цэнтра дадатковай адукацыі дзяцей і моладзі Наталля Бальшакова. Вялікую ролю ў стварэнні святочнай атмасферы адкрыцця выставы сыграў танцавальны калектыў “Юні Дэнс”, пра які мы ўжо згадвалі. Дзве яго групы рознага ўзросту выканалі запальныя танцы “Рэтра-вечарынка” і “Тэхналогіі будучыні”. А пасля заканчэння ўрачыстага мерапрыэмства, і дзеці, і дарослыя, пайшлі глядзець спектакль “Папялушка, або Крышталёвыя чаравічкі”, які таксама можа натхніць юных творцаў на новыя дасягненні ў стварэнні мастацкіх вырабаў.